Nogle af Nordjyllands mest succesfulde sportsudøvere må kigge langt efter deltagelse i OL. Men det får ikke Gug Rope Skipping Team til at holde sommerferie. På Lørdag skal de til VM i Rope Skipping - Eller sjipning, som det hedder på dansk. - Vi har arbejdet rigtig hårdt på det de sidste to år, så det er en rigtig vigtig konkurrence for os, siger Lisa Kristensen, der er en af sjipperne. Der er dog opstået et problem. En af holdets bærende kræfter har fået en lille fibersprængning. - Vi prøver lige en mirakelkur, og håber på, at det er gået væk på de her fire dage, hvor jeg har holdt pause, siger Helene Træholt Jensen. Hver af sjipperne har en individuel rolle på holdet. Derfor er det vigtig, at benet holder til dagens test. - Vi er så afhængige af hinanden. Vi kan ikke bare skifte en spiller ud. Mit hold er afhængig af, at jeg hopper, som jeg plejer at gøre, siger hun. Benet bestod dog dagens test. Dermed kan klubben tage til Florida og forhåbentlig sikre sig det første VM-guld nogensinde. - Man ved aldrig, hvad de andre hold kan, og hvad man selv kan på dagen. Det er utrolig afhængig af dagsformen, men vi blev europamestre sidste år og har været tæt på at vinde VM før også, så selvfølgelig er der en chance, siger Lisa Kristensen Klubbens hidtil bedste placering ved VM er en bronzemedalje
På lørdag drager Gug Rope Skipping Team til Florida for at forsvare de danske farver til verdensmesterskabet.